Zagreb, 28. rujna 2018.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Dražena Kralja, zamjenika općinskog načelnika Općine Velika Ludina,** pokrenutom Odlukom Povjerenstva broj: 711-I-1117-P-195/18-04-10 od 30. svibnja 2018.g.,na 23. sjednici, održanoj 28. rujna 2018. g., donosi sljedeću

**ODLUKU**

1. **Istovremenim obnašanjem dužnosti zamjenika općinskog načelnika Općine Velika Ludina i obavljanjem poslova upravljanja u poslovnom subjektu USLUŽNI OBRT „KRALJ“, DRAŽEN KRALJ, MALA LUDINA, MOSLAVAČKA 2, u razdoblju od 12. lipnja 2017.g. kada je stupio na navedenu dužnost do 23. kolovoza 2018.g. kada je obrt odjavljen, dužnosnik Dražen Kralj počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Draženu Kralju izriče se sankcija iz članka 42. stavka 1. podstavka 1. ZSSI-a, opomena.**

**Obrazloženje**

Povjerenstvo je na 12. sjednici, održanoj 30. svibnja 2018.g. pokrenulo postupak za odlučivanje o sukobu interesa protiv dužnosnika Dražena Kralja, zamjenika općinskog načelnika Općine Velika Ludina, zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja Uslužnim obrtom „Kralj“, Dražen Kralj, Mala Ludina, Moslavačka 2, u vlasništvu dužnosnika.

Na odluku o pokretanju postupka dužnosnik Dražen Kralj je u zakonom propisanom roku dostavio pisano očitovanje koje je zaprimljeno 7. rujna 2018.g. U očitovanju dužnosnik u bitnome navodi da dužnost zamjenika općinskog načelnika Općine Velika Ludina obavlja u dobroj vjeri te ispunjava sve obveze koje za njega proizlaze iz obnašanja navedene dužnosti. Dužnosnik je tako podnio izvješće o imovinskom stanju u kojem je naveo da je vlasnik Uslužnog obrta „Kralj“ te da nije izvršen prijenos upravljačkih prava u navedenom poslovnom subjektu iz čega proizlazi da dužnosnik nije imao namjeru ništa zatajiti nadležnim tijelima. Dužnosnik pojašnjava da obrt nije odjavio, odnosno nije prenio upravljačka prava na treću osobu jer nije imao saznanja da čini povredu odredbi ZSSI-a, posebice stoga što dužnost obnaša kao volonter. Dužnosnik nadalje navodi da za vrijeme njegovog mandata Uslužni obrt „Kralj“ nije stupao u poslovne odnose s Općinom Velika Ludina te smatra da u konkretnoj situaciji nije došlo do sukoba interesa. Odmah po zaprimanju odluke o pokretanju postupka dužnosnik je dana 23. kolovoza 2018.g. Uredu državne uprave u Sisačko-moslavačkoj županiji podnio zahtjev za odjavom obrta. U privitku očitovanja dužnosnik je dostavio izvadak iz Obrtnog registra za Uslužni obrt „Kralj“.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da je Dražen Kralj stupio na dužnost zamjenika općinskog načelnika Općine Velika Ludina 12. lipnja 2017.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova, **niti obavljati poslove upravljanja u poslovnim subjektima.**

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. ZSSI-a **počinju danom stupanja na dužnost** i traju dvanaest mjeseci od dana prestanka obnašanja dužnosti.

Člankom 4. stavkom 4. ZSSI-a propisano je da se poslovnim subjektom u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Stoga upravljanje obrtom predstavlja obavljanje poslova upravljanja u poslovnom subjektu.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost, dužnosnik dužan urediti svoje privatne poslove kako bi se spriječio predvidljivi sukob interesa.

Člankom 28. Zakona o obrtu („Narodne novine“, broj 143/13.) propisano je da obrtnik može obrt voditi sam ili putem poslovođe, koji mora biti u radnom odnosu kod obrtnika i ispunjavati uvjete propisane navedenim zakonu, koji će obrt voditi u ime i za račun obrtnika. Člankom 29. Zakona o obrtu propisano je da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Uvidom u izvadak iz Obrtnog registra Ureda državne uprave u Sisačko-moslavačkoj županiji utvrđeno je da je pod matičnim brojem obrta 92641458 upisan USLUŽNI OBRT „KRALJ“, DRAŽEN KRALJ, MALA LUDINA, MOSLAVAČKA 2. Iz podataka upisanih u Obrtnom registru utvrđeno je da je isti osnovan 10. ožujka 2009.g. te je registriranu djelatnost je počeo obavljati istoga dana. Dana 23. kolovoza 2018.g. upisana je odjava obrta. U obrtnom registru nije evidentirano da je upravljanje obrtom bilo preneseno na poslovođu. Usporedbom OIB-a dužnosnika Dražena Kralja navedenog u Obrtnom registru i OIB-a dužnosnika Dražena Kralja navedenog u izvješćima o imovinskom stanju podnesenim Povjerenstvu, utvrđeno je da je riječ o istoj osobi.

Na zahtjev Povjerenstva Općina Velika Ludina dostavila je očitovanje od 15. lipnja 2018.g. u kojem se navodi da navedena jedinica lokalne samouprave u razdoblju u kojem je dužnosnik Dražen Kralj obnašao dužnost zamjenika općinskog načelnika navedene Općine nije stupala u poslovne odnose s Uslužnim obrtom „Kralj“.

S obzirom da se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a, ne mogu obavljati poslove upravljanja obrtom. Budući da dužnosnik upravljanje USLUŽNIM OBRTOM „KRALJ“, DRAŽEN KRALJ, MALA LUDINA, MOSLAVAČKA 2, prije odjave istog, nije prenio na poslovođu, Povjerenstvo je utvrdilo je da je dužnosnik Dražen Kralj, istovremeno uz obnašanje dužnosti zamjenika općinskog načelnika Općine Velika Ludina, obavljao poslove upravljanja navedenim poslovnim subjektom, i to u razdoblju od stupanja na dužnost 12. lipnja 2017.g. do odjave obrta 23. kolovoza 2018.g., čime je počinio povredu članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona. Člankom 43. ZSSI-a propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Uzimajući u obzir okolnost da je dužnosnik nakon zaprimanja odluke o pokretanju postupka odjavio obrt u svom vlasništvu te da isti obrt za vrijeme mandata dužnosnika Dražena Kralja nije stupao u poslovne odnose s Općinom Velika Ludina, kao i činjenicu da dužnosnik dužnost zamjenika općinskog načelnika navedene Općine obnaša kao volonter i to u prvom mandatu, Povjerenstvo smatra da se radi o lakšem obliku kršenja odredbi ZSSI-a te smatra primjerenim izreći sankciju opomena.

Slijedom svega navedenog, donesena je odluka kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Dražen Kralj, elektronička dostava
2. Objava na internetskoj stranici Povjerenstva
3. Pismohrana